Drie vas na sterfte by inisiasieskoolFoto: SAPD/Facebook Drie mense is in hegtenis geneem op aanklag van moord na die dood van ŉ man by ŉ inisiasieskool in die Vrystaat. Kapt. Phumelelo Dhlamini, woordvoerder van die polisie, het gesê die drie verdagtes, almal onderwysers by die inisiasieskool, is Dinsdag in hegtenis geneem. “Sabata Tladi (36) het na bewering opleiding ontvang by die Hapashasha-inisiasieskool op ŉ plaas in Rosendal. Hy is glo op 7 Desember met ŉ stok aangerand en agter ŉ perd gesleep. Een van die onderwysers het glo op die perd gery.” Volgens Dhlamini is ŉ saak van aanranding aanhangig gemaak nadat ŉ inspekteur die inisiasieskool besoek het. “Hy het op Tladi afgekom en hom na die Rosendal-polisiestasie geneem.” Tladi is in die Senekal-hospitaal opgeneem waar hy later aan sy beserings beswyk het. Die verdagtes, tussen 27 en 49 jaar oud, sal Donderdag in die Ficksburg-landdroshof verskyn. Die inisiasieskool is intussen gesluit.